Musiekonderwyseres in Ermelo vermoorAnnamarie Birke, ŉ 41-jarige musiekonderwyseres van Hoërskool Ermelo, is Vrydagoggend in haar huis in Ermelo, Mpumalanga, vermoor. Volgens kaptein Carla Prinsloo, ŉ polisiewoordvoerder, het Birke se man vanoggend omstreeks 08:00 op haar liggaam afgekom. “Sy het ŉ snywond aan haar keel gehad en is vyf keer in die maag met ŉ skerp voorwerp gesteek,” het Prinsloo aan Maroela Media gesê. “Geen wapen is op die toneel gevind nie. Daar is wel tekens van ŉ worsteling in die huis,” het sy gesê. Prinsloo het gesê in dié stadium lyk dit of net ŉ selfoon gesteel is. Een verdagte is reeds in verband met die voorval in hegtenis geneem en word tans ondervra. Die polisie ondersoek ŉ klagte van moord.